Vendsyssel Håndbold har indgivet konkursbegæring. Det bekræfter bestyrelsesformand Christian Carlsen fra klubben.

- Hvis der er nogen, der ønsker at overtage, er de velkomne til det, men vi ønsker ikke at fortsætte driften. Sådan lyder det fra bestyrelsesformand Christian Carlsen fra Vendsyssel Håndbold. Han ønsker ikke at kommentere konkursbegæringen yderligere, men oplyser, at det naturligvis hænger sammen med dårlig økonomi, og de berørte i klubben er orienteret. Konkursbegæringen betyder her og nu, at Vendsyssel Håndbold ikke stiller op til søndagens udekamp mod Rødovre. I en mail til klubbens sponsorere oplyser bestyrelsen, at tanker lige nu går til pigerne, trænerne og alle hjælpere omkring holdet. Klubben har siden sin start i 2011 levet en turbulent tid, ikke mindst set i lyset af at medstifter af klubben, Jan Hansen, stoppede efter 10 år som direktør. Det skete efter en politianmeldelse for mandatsvig for gennem en periode fra januar 2018 og frem til sommeren 2020 at have overført over 800.000 kroner til flere end 30 forskellige konti fra Brønderslev-firmaet Podi, som håndbolddirektøren var medejer af og fungerede som bogholder for.